BG Официален вестник на Европейския съюз C 224/18

Становище на Европейския икономически и социален комитет относно „Предложение за решение на Европейския парламент и на Съвета относно участието на Общността в изследователска и развойна програма, насочена към подпомагане на малки и средни предприятия, извършващи изследователска и развойна дейност, предприета от няколко държави-членки“

COM(2007) 514 окончателен — 2007/0188 (COD)

(2008/C 224/04)

На 11 октомври 2007 г. Съветът на Европейския съюз реши, в съответствие с член 172 от Договора за създаване на Европейскaтa общност, да се консултира с Европейския икономически и социален комитет относно

„Предложение за решение на Европейския парламент и Съвета относно участието на Общността в изследователска и развойна програма, насочена към подпомагане на малки и средни предприятия, извършващи изследователска и развойна дейност, предприета от няколко държави-членки“.

На 25 септември 2007 г. Бюрото на Комитета възложи на специализирана секция „Единен пазар, производство и потребление“ да подготви работата на Комитета по този въпрос.

С оглед на неотложния характер на работата, Европейският икономически и социален комитет определи г-н Capellini за главен докладчик на 445-ата си пленарна сесия, проведена на 28 и 29 май 2008 г. (заседание от 29 май 2008 г.), и прие настоящото становище единодушно.

1. Заключения и препоръки

1.1 Европейският икономически и социален комитет (EИСК), който подкрепя целите на съвместната програма Eurostars, подчертава необходимостта да се вземат предвид отделните категории, големина и секторите на МСП при приемането на нови политики и програми на ЕС в областта на научноизследователската и развойна дейност и иновациите, насочени и преориентирани към реалните потребности от иновации на малките и средни предприятия.

1.2 ЕИСК приветства предложението на държавите-членки за приемане на съвместна програма Eurostars за подкрепа на т.нар. „МСП, извършващи НИРД“ и отбелязва, че тя трябва да бъде отворена за всички МСП от страните, присъединили се към програмата, които желаят да участват в процеса на иновациите.

1.3 ЕИСК подчертава необходимостта от идентифициране на инструменти за включване в програмата на всички държави-членки, участващи в EUREKA, които не са включени в съвместната програма Eurostars.

1.4 ЕИСК изразява загриженост по отношение на критерия за допустимост на съвместната програма Eurostars (1), който ограничава участието на МСП, извършващи НИРД, които „инвестират 10 или повече процента от времето, използвано за научноизследователска дейност, при пълен работен ден или от годишния си оборот в научноизследователска дейност“. Дори ако това ограничение се прилага само за МСП, извършващо НИРД, което е предложило проекта (ръководител на проекта), това определение за „МСП, извършващо НИРД“ се основава на кодифицирани показатели, които не отчитат всички различни видове „несистематизирани знания“ (2), докато често пъти високо иновационните процеси се характеризират в голяма степен с „мълчаливо познание“ (3).

1.5 Поради това, ЕИСК потвърждава отново принципа, че за да се осигури лоялна конкуренция между предложенията за проекти, проектите трябва да бъдат подбирани на основата на качеството на тяхното съдържание, опита в управлението на НИРД и съответствието с целите на програмата, без да се изключва значителна част от иновационните МСП, които желаят да кандидатстват по програмата Eurostars. Освен това, следва да се разреши финансиране за програми за обучение, насочени към подготовката на експерти в областта на мениджмънта, които да работят по превръщането на развити технологии, предмет на научноизследователската дейност, в продаваеми продукти.

1.6 В това отношение, ЕИСК изисква, съгласно съответните процедури на съвместната програма Eurostars, да бъде създаден специален бюджетен ред за транснационални инициативи, провеждани от държавите-членки в сътрудничество с организации на МСП, желаещи да съдействат за разпространението на насочената към МСП информация относно резултатите от проектите по Eurostars до по-широк кръг МСП. Друг начин, по който на всички заинтересовани от успеха на програмата Eurostars МСП може да се дадат възможности за по-голяма ангажираност, е да се създадат и поддържат от организациите на МСП и социалните партньори обща база данни и многоезични секторни платформи в Интернет.

1.7 ЕИСК изтъква своята загриженост относно критериите за определяне на дела на МСП в общите разходи по проекта, свързани с НИРД. Важно е да се поясни, че понастоящем по съвместната програма Eurostars от МСП ще се изисква да поемат колективно най-малко 50 % от разходите по проектите за НИРД. Тъй като този критерий ще изключи много ориентирани към пазара МСП, по време на междинната оценка на програмата Eurostars (4) следва да се обмисли възможността за намаляване на този праг до 25 %.

1.8 По-нататък, заинтересованите държави-членки и националните органи на държавите-членки на ЕС следва да вземат под внимание загрижеността, изразена от ЕС, националните организации на МСП и други заинтересовани страни в областта на НИРД на различни етапи от наблюдението на въздействието и разпространението на резултатите. Редовни проверки от страна на консултативната група на ЕС по въпросите на МСП и НИРД могат да се превърнат в постоянен инструмент за техническо консултиране за държавите-членки и други органи на ниво ЕС и национално ниво. В това отношение Обсерваторията на единния пазар на ЕИСК в сътрудничество с категория „МСП“ може също така да участва като член на групата с консултативен статут по време на етапите на мониторинг, изпълнение и разпространение.

1.9 ЕИСК подчертава, че съвместната програма Eurostars трябва да бъде изпълнявана по прозрачен и небюрократичен начин, който да улесни МСП при получаването на информация, участието и по-конкретно при включването в дейности за проследяване заедно със заинтересовани институции в областта на НИРД. С оглед на това, финансирането на проектите трябва да се извършва чрез фиксирани плащания, а където такова плащане е несъвместимо с националните програми, трябва да се извършва плащане във фиксиран размер.

1.10 С оглед на ефективното изпълнение на програмата Eurostars, следва да се укрепят регионалните иновационни мрежи, за да могат да предоставят услуги на едно гише в подкрепа на иновационните МСП, като им предоставят ефективен достъп до европейско финансиране за НИРД. Например, за да се повиши информираността относно специалните програми за финансиране на МСП, извършващи НИРД, връзките между мрежите EUREKA, други съществуващи публично-частни институции и европейските, национални или регионални организации на МСП трябва да бъдат заздравени и по-добре координирани. Следва да се финансират поредица прояви, организирани чрез представителните организации на МСП, за да може МСП и заинтересованите организации да осъзнаят значението и важността на иновациите и ролята, която иновациите ще играят за бъдещето на ЕС.

1.11 Резултатът от подбора на проектите по отделни сектори на МСП в рамките на програмата Eurostars (5) следва да бъде обявен в уебсайта на мрежата EUREKA. Освен това следва да бъде публикуван кратък списък от допустими проекти със значително иновационно съдържание, за които обаче не е било осигурено финансиране. Този списък би посочил на национални публични/частни инвеститори дали за програмата е необходимо допълнително финансиране.

1.12 Ефикасната координация между националните власти, отговарящи за политиките в областта на МСП и НИРД, и EUREKA трябва да бъде последователна и да съответства на потребностите, изразени от организациите на МСП и по-широк кръг заинтересовани страни (включително частни и публични научноизследователски институции). ЕИСК призовава заинтересованите европейски институции, държавите-членки и словенското и френското председателства на ЕС да гарантират, че координацията се осъществява в съответствие с очакванията на МСП и целите на програмата.

1.13 ЕИСК настоява, във връзка с участието на МСП в програми за финансиране на НИРД и в съвместната програма Eurostars, продължителният период от представянето на предложенията до одобрението от ЕС да бъде съкратен, за да се насърчат МСП да представят проекти.

1.14 ЕИСК подчертава, че, за да се подобри и разшири използването от страна на МСП на финансиране за НИРД, Комисията трябва да проучи възможността за пренасочване на неусвоените средства за МСП по глава „Сътрудничество“ на Седмата рамкова програма (представляващи 15 % от бюджета за „тематичните приоритети“ на Шестата рамкова програма) към програма „Капацитети“ (CRAFT, и т.н.), която е по-ефикасно насочена към МСП.

1.15 ЕИСК изисква да се отдели повече внимание на непропорционалната регулаторна тежест върху МСП, която може да бъде до 10 пъти по-голяма от тази за големите предприятия (6). Желателно е също така да бъдат намалени административните разходи и да бъдат опростени процедурите за представяне на проекти за МСП, които се стремят към участие в програмите за НИРД заедно с други европейски и международни партньори. ЕИСК би искал също така да види решение на въпроса за правата на интелектуална собственост (ПИС) и европейските патенти (7), тъй като ситуацията понастоящем възпрепятства конкуренцията и иновациите в Европа. Освен това достъпното патентоване и ПИС (8) могат да бъдат считани също така за важни непарични активи, в случаи на консолидиране на партньорства между предприятия, които участват в международни проекти.

2. Контекст на становището

2.1 В Европейската харта за малките предприятия, одобрена от ръководителите на ЕС през 2000 г., беше постигнато съгласие, че малките предприятия трябва да се считат за основен двигател на иновациите и заетостта, както и на социалната и местна интеграция в Европа (9). Също така, през октомври 2007 г., Комисията обяви подготовката на „Европейски закон за малките предприятия“ (10), в който ще бъдат определени набор от мерки, насочени към насърчаване на предприемачеството, културата на предприемачеството и достъпа до компетенции (11). През 2008 г. Комисията също така ще разгледа редица инициативи, свързани с МСП (12), за да повиши участието им в програмите на ЕС.

2.2 На тази основа възниква предложението за конкретна съвместна програма Eurostars. Програмата, разработена в съответствие с член 169 от Договора за ЕО и съставена така, че да допълва и да е насочена към дейността „Научни изследвания в полза на МСП“ в рамките на Седмата рамкова програма за научни изследвания (FP 7), се управлява от EUREKA и е започната съвместно от 22 държави-членки и пет други страни, участващи в EUREKA (Исландия, Израел, Норвегия, Швейцария и Турция). Понастоящем програмата Eurostars включва 30 държави-членки (Австрия, Белгия, Великобритания, Германия, Гърция, Дания, Естония, Израел, Ирландия, Исландия, Испания, Италия, Кипър, Латвия, Литва, Люксембург, Нидерландия, Норвегия, Полша, Португалия, Румъния, Словения, Словакия, Турция, Унгария, Финландия, Франция, Чешка Република, Швеция, Швейцария).

2.3 В Седмата рамкова програма за научни изследвания се възприемат много от мерките, предложени по време на прегледа на Шестата рамкова програма (FP 6) (13) с оглед на преодоляването на различията в политиките в полза на МСП. FP7 включва стратегия за МСП, част от която са както качествени, така и количествени мерки за стимулиране на действията на национално и регионално равнище. Целта й е да се създадат клъстери и мрежи от предприятия, да се подобри паневропейското сътрудничество между малките предприятия, като се използва информационна технология, да се разпространяват най-добрите практики в областта на споразуменията за сътрудничество и да се подкрепи сътрудничеството между малките предприятия (14).

2.4 Регистрираните в ЕС 23 милиона МСП представляват 99 % от всички предприятия и две трети от оборота в Европа и те също така оказват подкрепа на ключовите участници в устойчивото развитие (15). Въпреки това, за да станат по-конкурентоспособни, тези предприятия се нуждаят от рационализиране и прегрупиране, за да оформят цялостна структура с критична маса и да могат да се възползват от разработването на специални фондовете за рисков капитал, научни паркове, инкубатори и регионални иновативни политики (16).

2.5 Освен това, в бюлетина „Евробарометър“ се подчертава, че растежът на МСП може да бъде възпрепятстван от нежеланието на европейците да поемат рискове, тъй като не притежават предприемачески дух (17). Поради това, от особена важност е да се предприемат действия за повишаване на професионалния имидж на предприемачите и за повишаване на информираността на обществото за ключовата им роля в иновациите, икономическия напредък и благосъстоянието като цяло. Лисабонските цели могат да бъдат постигнати само чрез отговорно, енергично и творческо предприемачество, което да може да се развива свободно (18).

2.6 Все пак, конкретните мерки, които държавите-членки приемат в подкрепа на МСП, не винаги насърчават и подкрепят транснационалното сътрудничество в областта на научните изследвания и трансфера на технологии. С оглед на пазарните промени и интернационализацирането на веригите на стойността, сега европейските МСП трябва да се адаптират към силната световна конкуренция чрез участие в постоянни иновационни процеси в един още по-широк международен контекст. Съвместната програма Eurostars следва да възнагради онези МСП и публични или частни изследователски институции, които полагат конкретни усилия за подкрепа на проекти за НИРД, разпространяване на резултатите от тях, извършване на трансфер на знания и да оказват съдействие за предоставяне на достъп до тях. По-конкретно, тя трябва да подпомогне проекти, които включват институции и групи и/или отделни МСП, които обикновено участват в по-малка степен или срещат затруднения по отношение на достъпа до такива програми. ЕИСК подчертава значението на разширяването на участието в съвместната програма Eurostars, като бъдат включени всички държави, участващи в Eureka, и по-специално онези от тях, които наскоро се присъединиха към ЕС и могат да се възползват от транснационалния подход.

2.7 Съвместната програма Eurostars е насочена към МСП, извършващи НИРД, с акцент върху пазарно ориентирани проекти за НИРД и транснационални проекти с повече участници (с най-малко двама независими представители на различни участващи държави). Важен аспект на програмата е подходът „отдолу нагоре“ („bottom-up“), който дава на МСП, извършващи НИРД, възможност за собствена инициатива и за стратегически бизнес иновации. При подобни условия, МСП упражняват контрол и са способни да влияят върху резултатите от текущата научноизследователска дейност в съответствие с търговските възможности.

3. Цели на Съвместната програма Eurostars

3.1 Участието в програмите за научноизследователска и развойна дейност съгласно член 169 от Договора предполага, че участващите държави-членки на ЕС интегрират своите национални научноизследователски програми, като се включват в съвместна научноизследователска програма. Комисията идентифицира четири потенциални инициативи в съответствие с правното основание на член 169. Една от тях е Eurostars — съвместна научноизследователска програма за МСП и техните партньори.

3.2 Програмата Eurostars се състои от проекти, предложени от едно или повече МСП, установени в държавите участнички и активно включени в НИРД. Проектите могат да бъдат реализирани във всяка област на науката и технологиите (но с гражданско приложение). Проектите трябва да се основават на сътрудничество и да включват най-малко двама участници от две различни държави участнички в Eurostars, които участват в различни дейности във връзка с научни изследвания, технологично развитие, демонстрации, обучение и разпространение на съответната информация. Съобразно спецификата на МСП, жизненият цикъл на проекта е кратък. Максималната продължителност на проекта не бива да надхвърля три години, като в срок от две години от приключването на проекта, продуктът от научните изследванията трябва да бъде готов за пускане на пазара.

3.3 Съвместната програма Eurostars може да осигури значителен ефект на лоста за финансиране от Общността: държавите-членки и петте други страни, участващи в EUREKA (Исландия, Израел, Норвегия, Швейцария и Турция) ще участват с 300 млн. евро. Общността ще допълни финансирането с принос, равняващ се на една трета от този на държавите-членки, като в резултат ще е налице бюджет на програмата от 400 млн. евро публично финансиране. Ако се предположи, че финансирането на проектите покрива от 50 % до 75 %, „Eurostars“ може да мобилизира между 133 и 400 млн. евро допълнително частно финансиране за времетраенето на програмата (ефект на лоста). Очакваното участие се изчислява, като се приема, че средната стойност на проект по Eurostars е 1,4 млн. евро. При средно финансиране в размер на 50 %, публично финансиране от 0,7 евро за всеки проект и общ бюджет на програмата от около 400 млн. евро, могат да бъдат финансирани 565 проекта.

3.4 По този начин приносът на Общността запълва една празнина във финансирането на ранния етап от НИРД, когато иновационните дейности са с относително висок риск и може да не успеят да привлекат само частни инвеститори (19). Интервенцията на Общността с публични инвестиции в полза на програмата Eurostars ще насърчи в по-голяма степен МСП, извършващи НИРД, да търсят частни инвестиции за разработване на иновационни продукти и услуги.

3.5 Що се отнася до финансирането, следва да се обмисли възможността за предоставяне на данъчни облекчения за инвестиции в НИРД в държавите-членки, които биха били привлекателни за инвеститорите дори в най-неблагоприятния случай, тъй като те поне биха могли да се възползват от тези облекчения. Ползата за МСП е в алтернативния начин за финансиране.

3.6 Съществува обаче загриженост, че голяма част от МСП могат да бъдат възпрепятствани да участват в инициативата на ЕС за насърчаващи конкуренцията иновации. Според програмата Eurostars, критерият за допустимост за „МСП, извършващи изследователска и развойна дейност“, е предлагащото проекта МСП да заделя не по-малко от 10 % от времето, използвано за научноизследователска дейност при пълен работен ден или от годишния си оборот за научноизследователска дейност. Дори ако това ограничение се прилага само за основния партньор по проекта, това все пак може да попречи на много малки предприятия да предложат иновационни проекти. В резултат на това, програмата може да привлече само вече утвърдени високотехнологични предприятия, които имат достъп до други по-подходящи форми на финансиране.

3.7 Освен това, в някои държави-членки на ЕС, разходите за НИРД често пъти се включват в други оперативни разходи и поради това не могат да бъдат посочени отделно (20). Поради това, определянето на показатели за НИРД, ползвани от ОИСР, показва известни недостатъци, когато те се прилагат към иновационни малки предприятия, тъй като те не отчитат онази част от дейностите, характеризирани като несистематизирани знания, което трудно се поддава на количествена оценка (21).

3.8 Също според ОИСР, към сектора на „високите технологии“ се причисляват сектори, които отделят повече от 4 % от оборота си за НИРД. Дори във високо развитите икономики този сектор представлява около 3,0 % от БВП, което означава, че 97 % от всички икономически дейности и повечето иновационни процеси се осъществяват в сектори, определяни от ОИСР като „среднотехнологични“ или „нискотехнологични“ (22). Данните показват, че голяма част от иновационните предприятия могат да бъдат изключени, ако достъпът до програмата за финансиране се ограничи от 10 % праг за НИРД, което не поражда положителни нагласи към иновациите на базата на европейската инициатива.

3.9 Ето защо ЕИСК счита, че проектите трябва да бъдат подбирани на базата на тяхното високо качество и съответствие с целите на програмата, а 10-процентният праг за НИРД следва да бъде премахнат.

3.10 Друго изискване на програмата Eurostars е, че участващите МСП, извършващи НИРД, следва да бъдат в състояние да извършват основната част от работата, свързана с НИРД. Не бива да се изключва сътрудничеството с други партньори, които могат да бъдат други МСП, местни клъстери, големи предприятия, които са склонни да споделят целите на програмата, научноизследователски институции или университети. Освен това, понятието „клъстер“ следва да отчита също така и необходимостта от установяването на МСП, осъществяващи НИРД в близост до университетите/учебните заведения от трета степен, за да се засили взаимодействието между тях на взаимоизгодна основа.

3.11 С оглед на съответния принос на иновационните МСП, които участват в програмата Eurostars, е важно да се поясни, че МСП, извършващи НИРД, трябва колективно да покрият най-малко 50 % от разходите за НИРД в рамките на проекта. Въпреки това, този критерий може да изключи редица ориентирани към пазара МСП и поради това по време на междинната оценка на програмата Eurostars следва да бъде разгледана възможността за снижаване на този праг до 25 % (23).

3.12 Връзката с други финансови инструменти по CIP (Рамковата програма за конкурентоспособност и иновации) се нуждае от допълнително изясняване. Програмата за финансиране трябва също така да стане по-гъвкава и адаптирана към потребностите на МСП, като същевременно се вземе предвид положителният опит с гаранционните фондове за научноизследователска и развойна дейност, за да се позволи на предприятията да възприемат по-дългосрочна бизнес перспектива.

3.13 Една по-добра регулаторна рамка, заедно със системни консултации с представителните организации на МСП и по-широк кръг заинтересовани страни ще снижи оперативните разходи и рискове, ще повиши възвращаемостта, ще увеличи потоците на рисков капитал и ще подобри функционирането на пазарите на рисков капитал. Това ще бъде от особена полза за иновационните МСП. Подобно финансиране ще допълни публичната подкрепа за много ранните (пред-стартови) етапи на внедряване на резултатите от научноизследователската дейност в търговски предложения.

3.14 Комисията се ангажира да насърчи мерки за повече трансгранични инвестиции от фондове за рисков капитал (24). В Европа пазарът на рискови капитали е фрагментиран, като понастоящем обхваща 27 различни оперативни среди. Това се отразява негативно, както върху набирането на средства, така и върху инвестициите.

3.15 Поради това, съществува необходимост от по-добра среда за инвестиции на рисков капитал и от това държавите-членки да въведат стимули за частните инвеститори за участие в международно сътрудничество в областта на научноизследователската дейност (25), както и да насърчат участието на служби за подкрепа на малките и средни предприятия, чиято роля е да подкрепят предприятия, които са преминали успешно стартовата фаза.

4. Подобряване на координацията по съвместната програма Eurostars

4.1 Програмата Eurostars има за цел да подпомогне МСП по отношение на всякакви технологии или индустриалната, правна и организационна рамка, необходима за европейско сътрудничество в голям мащаб между държавите-членки в областта на приложните изследвания и иновациите. В резултат на това ще се увеличи способността на МСП, извършващи НИРД, да пуснат на пазара нови и конкурентни продукти, процеси и услуги.

4.2 Чрез интернационализацията на проекта може да избегне дублирането на усилията по отношение на иновациите и тя следва да представлява възможност за приемане на общи политики и за въвеждане на бързи действия за намаляване на административната тежест (26). С помощта на програмата Eurostars, много МСП могат да бъдат насърчени да се възползват от международното сътрудничество, при условие, че са в състояние да предлагат и пряко да управляват проекти. Въпреки това, включването в интегрирани проекти и в мрежата за високи постижения трябва внимателно да бъде планирано, за да се избегне дисбаланс при участието в проектите.

4.3 Заедно с подкрепата за НИРД, трябва да се обмислят начини, чрез които правителствата да подкрепят иновациите по-пряко чрез осигуряване на подходяща инфраструктура. Съществува много голяма общност от научноизследователски „институции“, някои от които могат да бъдат асоциации или предприятия, специализирани в областта на научните изследвания, чиято задача е да подкрепят иновациите, по-конкретно чрез МСП. Има също така научни паркове и научни центрове, инкубатори, органи на регионалното и местно самоуправление и организации за трансфер на знания. Те осигуряват важна подкрепа за новосъздадените високотехнологични МСП и дори за по-традиционни предприятия, които обмислят как да преминат към стратегии, основаващи се на иновации. Словенското председателство на ЕС и предстоящото френско председателство трябва да разгледат въпроса за осъществяването на координацията на програмата Eurostar на европейско и национално равнище, като я насочват към оптимални нива и избягват дублирането на функции и риска от объркване сред агенциите за МСП.

4.4 ЕИСК няколкократно препоръча също така да се насочи много по-голяма част от ресурсите на европейските структурни фондове към разработването на съвместни научни инфраструктури и по-специално на такива, които са адаптирани към нуждите на МСП. Използването на финансиране от Европейската инвестиционна банка за тази цел може също да бъде много полезно (27).

Брюксел, 29 май 2008 г. Председател на Европейския икономически и социален комитет Dimitris DIMITRIADIS

(1) http://www.eurostars-eureka.eu/.

(2) Hartmut Hirsch-Kreinsen, „Low-Tech“ Innovations, Industry and Innovation („Нискотехнологични“ иновации, индустрия и иновации), 2.2008 г.

(3) Пилотен проект: http://www.pilot-project.org.

(4) A6-0064/2008 (изменение на предложението), Европейски парламент, Комисия по промишленост, изследвания и енергетика, 2008 г.

(5) http://ec.europa.eu/research/sme-techweb/index_en.cfm?pg=results.

(6) Модели за намаляване на непропорционалната регулаторна тежест върху МСП, Европейска комисия, май 2007 г., ГД „Предприятия и промишленост“.

(7) The Cost Factor in Patent Systems (Разходният фактор в патентната система), Université Libre de Bruxelles working paper WP-CEB 06-002, Брюксел, 2006 г., вж. от стр. 17.

(8) Усъвършенстване на патентната система в Европа: COM(2007) 165.

(9) Европейска харта за малките предприятия, Европейски съвет от Санта Мария да Фейра, 19-20 юни 2000 г.

(10) Малките и средните предприятия — ключ към засилен растеж и заетост. Средносрочен преглед на модерната политика по отношение на МСП. COM(2007) 592 окончателен, 4.10.2007 г.

(11) Luc Hendrickx, „Очакванията на UEAPME по отношение на предложението за Европейски закон за малките предприятия“, 14.12.2007 г.

(12) http://ec.europa.eu/enterprise/entrepreneurship/sba_en.htm.

(13) OB C 234, 22.9.2005 г., стр. 14, Становище на Европейската асоциация на занаятите, средния и малък бизнес (UEAPME) относно продължението на 6-та рамкова програма за изследвания и развитие, 1/2005.

(14) Средносрочен преглед на модерната политика по отношение на МСП, COM(2007) 592, 4.10.2007 г.

(15) Изпълнение на Лисабонската програма на Общността: финансиране на растежа на малките и средните предприятия — добавяне на европейска стойност, COM(2006) 349, 29.6.2006 г.

(16) Науката и технологиите — ключът към европейското бъдеще, COM(2004) 353, 16.6.2004 г.

(17) Observatory of European SMEs (Обсерватория за европейските малки и средни предприятия), Бюлетин Eurobarometer 196, май 2007 г.

(18) Инвестиране в знания и иновации, INT/325, OB C 256, 27.10.2007 г., стр. 8.

(19) „Annual Survey of Pan-European Private Equity & Venture Capital Activity“ (Годишен преглед на паневропейската активност на частния акционерен и рисков капитал), 2004 г.

(20) „Сравнителна таблица на резултатите от инвестициите в НИРД в ЕС през 2007 г.“, стp. 20, издание на Съвместния изследователски център (JRC) и Генералната дирекция „Изследвания“.

(21) H. Hirsch-Kreinsen, „Low technology“: A forgotten sector in innovation policy (Ниски технологии: Един забравен сектор от иновационната политика), Faculty for Economics and Social Sciences, University of Dortmund, 15.3.2006 г.; UAPME, Towards an Innovation Policy for Crafts, Trades and SMEs (Към иновационна политика за занаятите, стопанските дейности и МСП), 27.10.2004 г.

(22) Towards an Innovation Policy for Crafts, Trades and SMEs („Към иновационна политика за занаятите, стопанските дейности и малките и средни предприятия“), UEAPME, 27.10.2004 г.

(23) Европейски парламент, Комисия по промишленост, изследвания и енергетика, A6-0064/2008.

(24) Комисията предлага мерки за повече трансгранични инвестиции от фондове с рисков капитал, IP/08/15, 7.1.2008 г.

(25) „Финансиране на растежа на МСП — добавяне на европейска стойност“ COM(2006) 349, 29.6.2006 г.

(26) Предложения на Европейската комисия за намаляване на административната тежест през 2008 г., MEMO/08/152, 10.3.2008 г.

(27) ОВ C 65, 17.3.2006 г.; OB C 256, 27.10.2007 г., стр. 17.